钦定古今图书集成/明伦汇编/交谊典/第025卷 > 《周礼》 > 《满江红》〈别大名亲旧〉许衡
## 钦定古今图书集成/明伦汇编/交谊典/第025卷 > 《周礼》 > 《满江红》〈别大名亲旧〉许衡

河上、徘徊，未分袂、孤怀先怯。中年后、此般憔悴，怎禁
离别。泪苦滴成襟畔湿，愁多拥就心头结。倚东风、搔
首谩无聊，情难说。黄卷在，消白日。青镜里，增华发。
念岁寒交友，故山烟月。虚负人生归去好，谁知美事
难双得。计从今、佳会几何时，长相忆。

《左传庄公二十五年》“春，女叔来聘。”〈注〉季友相鲁，原仲
相陈，二人有旧故。女叔来聘，季友冬亦报聘。

《公羊传》庄公二十七年：“秋，公子友如陈，葬原仲，非礼
也。原仲，季友之旧也。”

《礼记·檀弓》：孔子之故人曰原壤，其母死，夫子助之沐
椁。原壤登木曰：“久矣，予之不托于音也。”歌曰：“狸首之
斑然，执女手之卷然。”夫子为弗闻也者而过之。从者
曰：“子未可以已乎？”夫子曰：“丘闻之，亲者毋失其为亲
也，故者毋失其为故也。”

《韩子外储说左上篇》：文公反国至河，令笾豆捐之席
蓐。捐之手足胼胝、面目黧黑者后之。咎犯闻之而夜
哭。公曰：“寡人出亡二十年，乃今得反国。”咎犯闻之，不
喜而哭，意不欲寡人反国耶？犯对曰：“笾豆所以食也，
席蓐所以卧也，而君捐之手足胼胝，面目黧黑，劳有
功者也，而君后之。今臣有与在后中，不胜其哀，故哭。
且臣为君行诈伪以反国者众矣，臣尚自恶也，而况
于君？”再拜而辞。文公止之曰：“《谚》曰：‘筑社者攓，撅而置
之，端冕而祀之’。今子与我取之，而不与我治之，与我
置之，而不与我祀之焉可”解左骖，而盟于河。

吴起出，遇故人而止之食。故人曰：“诺。”令返而御。吴子
曰：“待公而食。”故人至暮不来，起不食，待之。明日早，令
人求故人。故人来，方与之食。

《韩诗外传》：孔子出游少源之野，有妇人中泽而哭，其
音甚哀。孔子使弟子问焉，曰：“夫人何哭之哀？”妇人曰：
“乡者刈蓍薪，亡吾蓍簪，吾是以哀也。”弟子曰：“刈蓍薪
而亡蓍簪，有何悲焉？”妇人曰：“非伤亡簪也，盖不忘故
也。”

《史记范睢传》：“范睢者，魏人也，字叔。游说诸侯欲事魏
王，家贫无以自资，乃先事魏中大夫须贾。须贾为魏
昭王使于齐，范睢从留数月，未得报。齐襄王闻睢辩
口，乃使人赐睢金十斤及牛酒，睢辞谢不敢受。须贾
知之，大怒，以为睢持魏国阴事告齐，故得此馈，令睢
受其牛酒，还其金。既归，心怒睢，以告魏相。魏相，魏之”
诸公子曰魏齐。魏齐大怒，使舍人笞击睢，折胁折齿。
睢佯死，即卷以箦，置厕中。宾客饮者醉，更溺睢，故僇
辱以惩后，令无妄言者。睢从箦中谓守者曰：“公能出
我，我必厚谢公。”守者乃请出，弃箦中死人。魏齐醉，曰：
“可矣。”范睢得出。后魏齐悔，复召求之。魏人郑安平闻
之，乃遂操范睢亡伏匿，更姓名曰张禄。当此时，秦昭
王使谒者王稽于魏，郑安平诈为卒，侍王稽。王稽问：
“魏有贤人可与俱西游者乎？”郑安平曰：“臣里中有张
禄先生，欲见君言天下事，其人有仇，不敢昼见。”王稽
曰：“夜与俱来。”郑安平夜与张禄见王稽，语未究，王稽
知范睢贤，谓曰：“先生待我于三亭之南，与私约而去王稽辞魏去，过载范睢入秦。范睢既相秦，秦号曰“张
禄”，而魏不知，以为范睢已死久矣。魏闻秦且东伐韩、
魏，魏使须贾于秦。范睢闻之，为微行，敝衣闲步之邸，
见须贾。须贾见之而惊曰：“范叔固无恙乎？”范睢曰：“然。”
须贾笑曰：“范叔有说于秦耶？”曰：“不也。睢前日得过于
魏相，故亡逃至此，安敢说乎？”须贾曰：“今叔何事？”范睢
曰：“臣为人庸赁。”须贾意哀之，留与坐饮食，曰：“范叔一
寒如此哉！”乃取其一绨袍以赐之。须贾因问曰：“秦相
张君，公知之乎？吾闻幸于王，天下之事皆决于相君，
今吾事之去留在张君，孺子岂有客习于相君者哉？”
范睢曰：“主人翁习知之。”唯睢亦得谒。睢请为君见于
张君。须贾曰：“吾马病车轴折，非大车驷马，吾不出。”范
睢曰：“愿为君借大车驷马于主人翁。”范睢归取大车
驷马，为须贾御之，入秦相府。府中望见有识者，皆避
匿。须贾怪之，至相舍门，谓须贾曰：“待我，我为君先入
通于相君。”须贾待门下，持车良久，问门下曰：“范叔不
出何也？”门下曰：“无范叔。”须贾曰：“乡者与我载而入者。”
门下曰：“乃吾相张君也。”须贾大惊，自知见卖，乃肉袒
膝行，因门下人谢罪。于是范睢盛帷帐，侍者甚众，见
之须贾顿首言：“死罪！”曰：“贾不意君能自致于青云之
上，贾不敢复读天下之书，不敢复与天下之事。贾有
汤镬之罪，请自屏于胡、貉之地，唯君死生之。”范睢曰：
“汝罪有几？”曰：“擢贾之发，以续贾之罪，尚未足。”范睢曰：
“汝罪有三耳。昔者楚昭王时，而申包胥为楚却吴军，
楚王封之以荆五千户，包胥辞不受，为丘墓之寄于
荆也。今睢之先人丘墓亦在魏公前，以睢为有外心
于齐，而恶睢于魏齐，公之罪一也；当魏齐辱我于厕
中，公不止，罪二也；更醉而溺我，公其何忍乎？罪三矣。
然公之所以得无死者，以绨袍恋恋有故人之”意，故
释公乃谢罢，入言之昭王，罢归须贾。须贾辞于范睢，
范睢大供具，尽请诸侯使，与坐堂上，饮食甚设，而坐
须贾于堂下，置莝豆其前，令两黥徒夹而马食之，数
曰：“为我告魏王，急持魏齐头来。不然者，我且屠大梁。”
须贾归，以告魏齐。魏齐恐，亡走赵，匿平原君所。
《湖广通志》：景差至蒲骚，见宋玉曰：“不意重见故人，慰
此去国恋恋之心。昨到梦泽，喜见楚山之碧，眼力顿
明。今又会故人，开心目足矣。”

《汉书陈胜传》：“胜字涉，初为王，其故人尝与佣耕者，闻
之，乃之陈，叩宫门曰：‘吾欲见涉。宫门令欲缚之，自辩
数，乃置，不肯为通。胜出，遮道而呼，涉迺召见，载与归。
入宫，见殿屋帷帐，客曰：‘伙，涉之为王沈沈者，楚人谓
多为伙，故天下传之伙涉为王，由陈涉始。客出入愈
益发舒，言胜故情。或言客愚无知，专妄言轻威，胜斩’’”
之，诸故人皆自引去，由是无亲胜者。

《西京杂记》：公孙弘起家徒步为丞相，故人高贺从之，
弘食以脱粟饭，覆以布被。贺告人曰：“公孙弘内服貂
蝉，外衣麻枲，内厨五鼎，外膳一肴，岂可以示天下？”于
是朝廷疑其矫焉。弘叹曰：“宁逢恶宾，不逢故人。”
《汉书·楼护传》：护免为庶人，退居里巷。时五侯皆已死，
年老失埶，宾客益衰。至王莽篡位，以旧恩召见护，封
为楼“旧里《附城》。”〈师古曰莽为此爵名效古之附庸也〉而成都侯商子邑
为大司空，贵重。商故人皆敬事邑，唯护自安如旧节，
邑亦父事之，不敢有阙。时请召宾客，邑居樽下，称贱
子上寿。坐者百数皆离席伏，护独东向正坐，字谓邑
曰：“公子贵如何？”初，护有故人吕公，无子，归护。护身与
吕公，妻与吕妪同食。及护家居，妻子颇厌吕公。护闻
之，流涕责其妻子曰：“吕公以故旧穷老，托身于我，义
所当奉。”遂养吕公终身。

《后汉书严光传》：“光字子陵，少与光武同游学。及光武
即位，备安车元𫄸聘之，不起。帝曰：‘子陵，我竟不能下
汝耶’？及引光入，论道旧故，相对累日，因共偃卧，光以
足加帝腹上。明日，太史奏客星犯御座甚急，帝笑曰：
‘朕故人严子陵共卧耳’。”

《蜀志许靖传》：“始靖兄事颍川陈纪，与陈郡袁焕、平原
华歆、东海王朗等亲善。歆、朗及纪并子群，魏初为公
辅大臣，咸与靖书，申陈旧好，情义款至。”

《杨戏传》：“戏笃于旧故，居诚存厚，与巴西韩俨、黎韬童
幼相亲厚。后俨痼疾废顿，韬无行见捐，戏经纪振恤，
恩好如初。”

《魏志张普惠传》：“普惠不营财业，好有进举，敦于故旧。
冀州人侯坚固，少时与其游学，早终。其子长瑜，普惠
每于四时请禄，无不减赡，给其衣食。及为豫州，启长
瑜解褐，携其合门拯给之。”

《晋书山涛传》：“涛子简，字季伦，永嘉三年，出为征南将
军。时华轶以江州作难，或劝简讨之，简曰：‘与彦夏旧
友，为之惆怅。简岂利人之机，以为功伐乎？其笃厚如
此’。”

《世说新语》：卫江州在寻阳，有知旧人投之，都不料理，
唯饷王不留行一斤。此人得饷便命驾。李弘范闻之
曰：“家舅刻薄，乃便驱使草木。”

《南史何尚之传》：尚之子偃，偃弟子点。梁武帝与点有旧，及践阼，手诏论旧，赐以鹿皮巾等，并召之。点以巾
褐引入华林园，帝赠诗酒恩礼如旧，仍下诏征为侍
中，捋帝须曰：“乃欲臣老子。”辞病不起。

《韦叡传》：叡子放与吴郡张率皆有侧室，怀孕，因指为
婚姻。其后各产男女，未及成长而率亡，遗嗣孤弱，放
尝赡恤之。及为北徐州，时有贵族请婚者，放曰：“吾不
失信于故友。”乃以息岐娶率女。又以女适率子。时称
放能笃旧。

《北齐书袁聿修传》：“聿修历任清华，在郎署之日，值赵
彦深为水部郎中，同在一院，因成交友。彦深后被沙
汰停秩，门生藜藿，聿修犹以故情，存问来往。”

《北史宋繇传》：“繇孙游道与顿丘李奖一面，便定死交。
既而奖为河南尹，辟游道为中正，使者相属，以衣帢
待之，握手欢谑。奖二子构、训居贫，游道后命其求三
富人死事，判免之。凡得钱百五十万，尽以入构、训。其
使气党侠如此。”

《唐书李世𪟝传》：世𪟝平洛阳，得单雄信，故人也，表其
材武，且言：若贷死，必有以报，请纳官爵以赎。不许，乃
号恸割股肉啖之曰：“生死永诀，此肉同归于土。”为收
养其子焉。

《严挺之传》：“挺之重交游，许与生死不易嫁。故人女数
十人，当时重之。”

《因话录》：大僚睦亲敦旧者，前辈有司徒郑公，中间有
杨詹事、马柳卿元公，近日李相国武都公宗闵，士大
夫间罕俦。

《北梦琐言》：唐襄阳孟浩然，与李太白交游，元宗征李
入翰林，孟以故人之分，与有弹冠之望，久无消息，乃
入京谒之。一日元宗召李入对，因从容说及孟浩然，
李奏曰：“臣故人也，见在臣私第。”上令急召赐对，俾口
进佳句。孟浩然诵诗曰：“北阙休上书，南山归敝庐。不
才明主弃，多病故人疏。”上意不悦，乃曰：“未曾见浩然
进书，朝廷黜退，何不云‘气蒸云梦泽，波动岳阳城’？”缘
是不降恩泽，终于布衣而已。

《大唐新语》：房光庭任侠，不拘小节。薛昭坐流放而投
光庭，光庭匿之。既露，御史陆遗逼之急，光庭惧，乃见
执政。执政诘之曰：“公郎官何为匿此人？”光庭曰：“光庭
与薛昭有旧，途穷而归光庭。且其所犯非大，故光庭
得不纳之耶？若擒以送官，居庙堂者复何以见待。”执
政义之，出为磁州刺史。

《云溪友议》：“李相公绅督大梁日，持法清峻，犯者无宥，
有严张之风，狡吏奸豪，为之敛迹。然出于独见，僚佐
莫敢言之。李元将评事及第后，尝侨寓江都，李公羁
旅之年，每止于元将之馆，而叔呼焉。荣达之后，元将
称弟称侄，皆不悦也。及为孙子，方似相容。又有崔巡
官者，昔居郑圃，与丞相同年之旧，特远来谒。才到客”
舍，不意家仆与市人争竞。诘其所以，仆人曰：“宣州馆
驿崔巡官下。”其仆与市人，皆抵极法令捕。崔至，曰：“昔
尝识君，到此何不相见耶？”崔生叩头谢曰：“适憩旅舍，
日已迟晚，相公尊重，非时不敢具陈卑礼，伏希哀怜，
获归乡里。”遂縻留服罪，笞股二十。送过秣陵，貌若死
灰，莫敢恸哭。时人相谓曰：“李公宗叔，翻为孙子，故人
忽作流囚。”邑客黎人惧罹不测之祸，渡江过淮者日
众。主吏启曰：“户口逃亡不少。”丞相曰：“汝不见淘麦乎？
秀者在下，糠秕随流者，不必报来。”自此一言，竟无逾
境者。又有少年势似疏简，自云：辛氏郎君来谒，丞相
于晤对之间，未甚周至。先是悬车。白尚书《寄元相公
诗》曰：“闷劝迂辛酒，闲吟短李诗。”盖辛太丘度，性迂嗜
酒，李十二绅短而能诗，辛氏郎君即丘度之子也。因
谓李公曰：“小子每忆《白二十二丈诗》曰：‘闷劝畴昔酒，
闲吟廿丈诗’。”李公笑曰：“辛大有此狂儿，吾敢不存旧
乎？”凡是宦族相快，辛氏子之能怪诞，丞相受侮，刚肠
为之暂屈矣。

《全唐诗话》：“雍陶蜀川上第后，稍薄亲党。其舅云安刘
敬之罢举归三峡，责陶不寄书曰：‘山近衡阳虽少雁，
水连巴字岂无鱼’。陶得诗悸赧，乃有狐首之思。后为
简州牧，自比谢宣城、柳吴兴，宾至则折之，阍者亦怠，
投贽者稀得见。有冯道明下第请谒，云：与员外故旧。
阍者以道明言启之，及引进，陶询曰：‘与公昧平生，何
云相识’？”道明云：“诵员外之诗，仰员外之德，《诗集》中日
得相见，何隔平生也。”遂吟曰：“立当青草人先见，行傍
白莲鱼未知。”又曰：“江声秋入寺，雨气夜侵楼。”又曰：“闭
门客到常疑病，满院花开不似贫。”陶闻吟欣狎，待道
明如曩昔之友，君子以雍。君矜夸而好媚，冯子匪艺
而求知。

《南楚新闻》：薛昭纬经巢贼之乱，流离道途，往来绝粮。
遇一旧识银工，邀昭纬饮食甚丰，作诗谢之曰：“一楪
膻羹数十根，破盘中更有红鳞。早知文字多辛苦，悔
不当初学冶银。”

陆游《南唐书宋齐丘传》：烈祖既受禅，齐丘但迁司徒，
中怀不平。及宣制至，布衣之交，忽抗声曰：“臣为布衣
时，陛下亦一刺史耳。今为天子，可不用老臣矣。”烈祖优容之。常夜宴天泉阁，李德诚曰：“陛下应天顺人，惟
宋齐丘不悦。”因出齐丘讽止劝进书，烈祖却之曰：“子
嵩三十年故人，岂负我者。”齐丘顿首谢。

《龚慎仪传》：后主之亡也，慎仪为徽州刺史。会昭武留
后卢绛闻国破，提兵自宣州欲入福建，过歙，慎仪闭
城拒守，绛怒曰：“慎仪吾故人，何为见拒。”遣裨将马雄
攻之，慎仪朝服而出，为雄所害。

《宋史李继勋传》：“继勋累历藩镇，所至无善政，然以质
直称。与太祖有旧，特承宠遇。”

《王彦超传》：太祖与彦超有旧，因幸作坊，召从臣宴射，
酒酣，谓彦超曰：“卿昔在复州，朕往依卿，何不纳我？”彦
超降阶顿首曰：“勺水岂能止神龙也。当日陛下不留
滞于小郡者，盖天使然尔。”帝大笑。彦超翼日奉表待
罪，帝遣中使慰谕，令赴朝谒。未几，复以为永兴军节
度。

《安守忠传》：“宋初为左卫将军，历威德军节度观察留
后。守忠谨悫淡薄，为治简静。太祖居藩日，素相厚善。
及受禅后，每优任之，守忠处之益谦。”

《李谦溥传》：谦溥与宣祖同里闬，弟谦昇，与太祖为布
衣交。其母阎尝厚待太祖。及即位，数迎入宫中，使左
右掖之，不令拜，命坐饮食，话及旧故，赐赉优厚。
《张永德传》：太祖即位，永德入朝，授武胜军节度。入觐
召对后苑，道旧故，饮以巨觥，每呼“驸马不名。”

《慕容延钊传》：“初，延钊与太祖友善，显德末，太祖任殿
前都点检，延钊为副，常兄事延钊，及即位，每遣使劳
问，犹以兄呼之。”

闻，《见前录》：忠正军节度使王审琦，与太祖皇帝有旧，
为殿前都指挥使。禁中火，审琦不得召，领兵入救。台
谏官有言，罢归寿州本镇朝辞。太祖谕之曰：“汝不待
召，以兵入卫，忠也。台谏有言，不可不行，第归镇。”
《宋史王晏传》：乾德元年，封韩国公，上章请老，拜太子
太师致仕。初，晏为军校，与平陆人王兴善，其妻亦相
为娣姒。晏既贵，乃薄兴，兴不能平。晏妻病，兴语人曰：
“吾能治之。”晏遽访兴，兴曰：“我非能医，但以公在陕时
止一妻，今妓妾甚众，得非待糟糠之薄，致夫人怏怏
成疾耶？若能斥去女侍夫人之疾可立愈。”晏以为谤
也，乃诬以他事，悉案诛其夫妻。

《张洎传》：“洎性鄙吝，虽亲戚无所沾及，江表故旧亦罕
登其门。”

《杨美传》：“美为人任气好施，凡得予赐及奉禄，尽赒给
亲戚故旧。死之日，家无馀财，人多叹息之。”

《王全斌传》：“全斌曾孙凯，字胜之。凯散施结客，尤笃好
于故旧。”

《国老谈苑》：“查道初应举，至襄阳，逆旅见女子端丽秀
出，非尘中之偶。因诘其所来，乃故人之女也。遂以行
橐求良谨者嫁之。”

《青箱杂记》：刘沅与乡人尹鉴少同场屋，刘已登第大
拜。皇祐中，尹以恩榜始登第，还乡，刘以诗送之：“少年
相款老相逢，乡举虽同遇不同。我已位尘三事后，君
方名列五科中。荣登莫计名高下，宦达须由善始终。
若到乡关人见问，为言归思满秋风。”

《清波杂志》：范文正公在睢阳，遣尧夫到姑苏搬麦五
百斛。尧夫时尚少，既还，舟次丹阳，见石曼卿。曼卿曰：
“三丧在浅土，欲葬之而北归，无可与谋者。”尧夫以所
载麦舟付之，单骑兼程，取捷径而归。到家拜起，侍立
良久。文正曰：“东吴见故旧乎？”曰：“曼卿为三丧未举，方
留滞丹阳。时无郭元振，莫可告者。文正曰：‘何不以麦
舟与之’？”尧夫曰：“已付之矣。”

《过庭录》：石苍舒与韩魏公有旧，韩拜相，石至干禄，留
数月无成，石作诗以别归云：“逸上句：‘帘前二圣拥千
官。唯有扫门霜鬓客，却随社燕入长安’。”韩览之恻然，
遂注一官而去。

王观与章子厚友善，俱以疏散称，时号“观三、惇七”，各
言其第也。子厚执政，观蹭蹬不达，至堂见子厚，邀至
阁中话旧。欲去，子厚令引马就登，观上马对众，顾谓
子厚曰：“相公莫要忘了观三。”子厚颇有惭色。

《郑穆传》：穆官国子监祭酒，故人张景晟者死，遗白金
五百两，托其孤。穆曰：“恤孤，吾事也，金于何有。”反金而
收其子长之。

《苏东坡文集方山子传》：“方山子，光、黄间隐人也。余谪
居于黄，过岐亭，适见焉。曰：‘呜呼！此吾故人陈慥季常
也，何为而在此’？方山子亦矍然问余所以至此者，余
告之故，俯而不答，仰而笑，呼余宿其家，环堵萧然，而
妻子奴婢皆有自得之意。”

《宋史刘豫传》：豫未僭号时，遣人招知楚州赵立，立不
发书，斩其使，复遣立友人刘偲诱之，且曰：“吾君之故
人也。”立曰：“我知有君父，不知有故人。”烧杀偲。

《挥麈馀话》：廉宣仲布，建炎初自其乡里山阳避寇南
来，所携钜万，至临安，寓居吴山之下。舍馆甫定，而郡
兵陈通等乱，囊橐悉为劫掠，一簪不遗，夫妇徬徨。宣
仲昔在京师为学官日，与侍晨道士时若愚游，至是闻若愚用事贼间，姑往访之。一见甚笃绨袍之义。且
云：“吾从盗所得宝货盈屋，败露指日，悉录于官矣。纵
尽以与君无憾，然度必不能保。今有两箧以授子，可
亟去此，庶有生理。”又令二校防护，出关而返。宣仲夫
妇既幸脱厄，买舟趋霅川，来依外祖空青公。空青馆
置于所泊僧舍。宣仲，张子能婿也。外祖戏曰：“君真是
没兴徐德言矣。”按堵之后，启箧视之，皆黄金也。计其
所失，无毫厘之差。宣仲后坐姻党摈不用，借此得以
自存焉。

《宋史李孟傅传》：孟傅累迁广西提点刑狱，改江东提
举常平，移福建。诏入对，首论用人宜先气节，后才能，
益招徕忠谠以扶正论。故人有在政府者，折简问劳，
勤甚。孟傅逆知其意，即谢曰：“孤踪又不造朝，获一望
清光而去，幸矣。”对毕即出关。

《金史赵隇传》：“隇重义接儒士。尝以事至汴，有故人子
负官钱百万隇，以囊金赠之，其子悉为私费，复代输
之。”

《巨构传》：“构性宽厚寡言，所治以镇静称。性尤恬退，故
人既贵，不复往来。先遗以书，则裁答寒温而已。”
《明外史华高传》：“洪武三年，封广德侯，岁禄六百石。高
性怯，且无子，请得宿卫左右，有所征讨，辄称疾不行。
令练水师，复以不习辞。帝知其诈，以故旧优容之，
贤奕编轩𫐐。”为浙江按察使，四时一布袍，蔬食不厌。
约诸僚三月出俸，易肉一斤。故旧经过辄留饭，饭惟
一肉，或至杀鸡，皆惊异曰：“轩廉使杀鸡，为客大破费。”
《江南通志》：蒋正，郡诸生，文铦学醇，出为广文。故人单
姓者，身丧家亡，育其稚子，同己子携之任所归，以女
妻之。知其能竖立，分财产与之。

《裕山杂记》：故人胡文乔迁家颇零落，一日诣余，出一
诗于袖中云：“藿食鹑衣鬓已秋，三丧浅土泪横流。登
堂稽首无他话，见说先生有麦舟。”读之惨然，为赙之。

《荀子大略》篇：“《民语》曰：‘欲富乎，忍耻矣；倾绝矣，绝故旧
矣。与义分背矣。上好富，则人民之行如此，安得不乱’？”
《宥坐》篇：“去其故乡，事君而达，卒遇故人，曾无旧言，吾
鄙之。”

“东谷所见：‘故旧不遗，则民不偷。世俗薄，故旧衰。平日
同笔砚，同出处，同贫贱，同患难，相与相爱，不啻骨肉，
一旦得志，有若路人。吁！犬不忘家，燕寻故垒。彼既犬
燕之不若，亦何足责？世人多以富贵忘旧为憾，此特
不能理遣耳。理遣宜如何’？”曰：“譬似当初不相识。”
《清波杂志》：“旧说台谏当上殿，未有题目，五更不寐，平
生亲”旧，一一上心，盖惟亲旧可得其详，庶免风闻之
误。事虽戏语，尝亲见之。绍兴间，某任言责，欲论一人，
未得出处不叶，公议与之齐者，偶一乡人来访，私谓
得其人矣，叙契阔，接殷勤甚欢，其人大喜过望，意汲
引可必矣。越两日，章疏上，乃同行欲论者，降旨“即日
押出国门，宁逢恶友，莫逢故人。”又云：“故人相逢，不吉
则凶。”

《读书镜》：汉陈涉既王，其故人尝与佣耕者叩宫门求
见，阍吏不肯为通。会涉出，遮道而呼，乃载归后宫，发
舒自恣，言涉故情，涉怒杀之。公孙弘起家徒步为丞
相，故人高贺诣之，弘食以脱粟饭，覆以布被，贺怨曰：
“何用故人富贵为？脱粟布被，我自有之。”弘大惭。贺告
人曰：“公孙弘内服貂蝉，外服麻枲，内厨五鼎，外膳一
肴，岂可以示天下？”于是朝廷疑其矫焉。弘叹曰：“宁逢
恶宾，莫逢故人。”宋向柳与颜竣友善，及竣贵，柳犹素
情自许，不推先之。范剧戒柳曰：“名位不同，礼有异数，
卿何得作曩时意耶？”柳曰：“我与士逊心期久矣，岂可
一旦以势利处之？”及柳以事系狱，屡密请，竣竟不助
之，柳遂伏法。今人富贵忘久要，困穷过责望，遂使岁
寒之盟，殒越中路，王公高谊，削迹布衣，斯亦末世友
道之羞也。

《铁围山丛谈》：“任宗尧者，字子高，名家子。仕至典乐，后
改服武弁，终赠观察使。宗尧多艺能，洞晓天官律吕，
盖传授于魏汉律先生。宗尧始仕宦时，即喜功名，大
观末从尚书王宁、中书舍人张邦昌使高丽，为上节
至四明，则放洋而去。不十日，四明忽传副使船坏，人
为痛之。始宗尧将登舟，则寄所赍玩好琴书于相识”
故人家而迈。及是《传》也，其故人者嗟恻。一旦有女奴
忽暴病不省，遂为《宗尧音》，诉其故人曰：“某所以涉鲸波万里，本希尺寸赏，不谓遽持千金之躯而葬于鱼
腹。故人念乎？某所寓三琴，实平生爱赏，甲可归之我
家，乙亦奇古，当奉故人下者，可与某凡所寓箧笥中
百物，历历分区，不遗毫发。”其故人大骇，为奠哭，久之，
女奴始甦。翼日，则四明一郡皆传谓使者舟坏，信矣。
其后使人高丽归，上下一无恙。故人者得见宗尧，欢
喜窃笑，独异于常。宗尧始疑而询焉，方道其事，乃知
为黠鬼所侮。